b"\n_START_ARTICLE_\nBernat Puigtobella\n_START_SECTION_\nBiografia\n_START_PARAGRAPH_\nLlicenciat en Filologia Catalana per la Universitat Aut\xc3\xb2noma de Barcelona, ha fet un Doctorat en Filosofia de Literatura comparada a la Universitat Yale. Ha treballat durant una quinzena d'anys en el sector editorial, com a redactor i editor, per a segells com Edicions 62, Emp\xc3\xbaries, Proa o El Aleph Editores. Entre 2003 i 2005 va ser cr\xc3\xadtic literari d'El Pa\xc3\xads._NEWLINE_Ha tradu\xc3\xaft diverses obres al catal\xc3\xa0, com Tot se'n va en orris, de Chinua Achebe (2000), o El comediant (2002) i El President (2014), totes dues de Thomas Bernhard. Dugu\xc3\xa9 a terme la compilaci\xc3\xb3 Resonancias. Poes\xc3\xada catalana contempor\xc3\xa1nea (2004) i particip\xc3\xa0 en la traducci\xc3\xb3 de l'obra de Raimon Panikkar Espiritualitat, el cam\xc3\xad de la Vida (2012). Tamb\xc3\xa9 fou membre del consell assessor del Teatre Nacional de Catalunya, i ha estrenat obres de teatre, com El dubte de Leonora (2006), Fantasmes de pais\xc3\xa0. Una fantasmagoria (2011) i La sopera de Meissen (2011). Ha publicat les novel\xc2\xb7les D'unes dones (1990) i S\xc3\xadndrome d'Estocolm (2001)._NEWLINE_El 2012 fund\xc3\xa0 la publicaci\xc3\xb3 digital N\xc3\xbavol, mitj\xc3\xa0 que reb\xc3\xa9 el Premi LletrA de projectes digitals 2012 i el Premi Pompeu Fabra de comunicaci\xc3\xb3 i noves tecnologies 2014. El 2014 guany\xc3\xa0 el III Memorial Pere Rodeja, juntament amb la llibretera Fe Fern\xc3\xa1ndez, \xc2\xabpel gran creixement del diari digital N\xc3\xbavol \xe2\x80\x93que edita\xe2\x80\x93 en tan sols dos anys, que l'han convertit en referent del sector cultural; per la seva tasca de crear debat i anar m\xc3\xa9s enll\xc3\xa0 de la not\xc3\xadcia, i per l'aposta per un canal de comunicaci\xc3\xb3 com el digital\xc2\xbb. Del 2012 al 2018 tamb\xc3\xa9 va ser director de la revista Barcelona Metr\xc3\xb3polis."